V. Novotný, poslanec: (2005-06-29):
No, pán poslanec Paška rozprával dlho o tom, prečo je reforma zdravotníctva zlá a na záver podal niekoľko pozmeňujúcich návrhov, čo ma teda potešilo, aj keď predtým celú hodinu hovoril dosť zoširoka a dosť ďaleko od zákona o zdravotnej starostlivosti. Každopádne ale v jeho exkurze povedal jedno tvrdenie, jeden slajd, ktorý ma teda upútal a chcel som zareagovať naň faktickou poznámkou, urobím to teraz. Ten slajd hovoril o tom, že obchodný prístup v reforme zdravotníctva prevážil nad odborným. Keby som počul len toto vystúpenie pána poslanca Pašku a túto prezentáciu, tak by som tomu teda rozumel, pretože pán Paška je poslancom socialistickej strany, a teda, samozrejme, ako socialistická strana podporuje silný etatistický prístup a nesúhlasí s tým, aby sa štát zbavoval zriaďovateľskej pôsobnosti, aby menil nemocnice, ktoré mal v zriaďovateľskej pôsobnosti na akciové spoločnosti. Tomu rozumiem, ale nerozumiem potom tomu, prečo v Prešovskom samosprávnom kraji, ktorý mal nemocnicu v Humennom, Svidníku a Vranove nad Topľou vo svojej zriaďovateľskej pôsobnosti, kde je župan pán Chudík, ktorý je toho času už kooptovaný stranou Smer, hlasovali poslanci za Smer za ekonomický prenájom týchto nemocníc v prospech spoločnosti Vtesa,  ktorá je dcérskou spoločnosťou Penta Group. No, teraz už tomu nerozumiem, keď 12 poslancov Smeru hlasuje za ekonomický prenájom nemocníc, ktoré má v zriaďovateľskej pôsobnosti Prešovský samosprávny kraj, na ktorých riadenie a zodpovednosť má Smer priamy mocenský vplyv. Ďalej nerozumiem ani tomu, ako je možné, že keď sme v Košickom samosprávnom kraji pripravili transformáciu nemocníc v zriaďovateľskej pôsobnosti Košického samosprávneho kraja štyroch nemocníc na akciové spoločnosti, tak drvivá väčšina poslancov za Smer hlasovala za transformáciu týchto nemocníc na akciové spoločnosti s výnimkou teda tých, ktorí len pred chvíľou boli kooptovaní zo strany SDĽ, to znamená, že chudáci boli ešte popletení a teraz si nevedeli svoje socialistické predstavy dať do kopy s transformáciou na akciové spoločnosti a strana Smer, ktorá je takisto súčasťou vládnej koalície alebo má vplyv na riadenie VÚC vzhľadom na to, že podpredsedom Košického samosprávneho kraja je nominant strany Smer a že teda sú čiastočne súčasťou vládnej koalície, aj keď tam je to v zastupiteľstve nejasné, teda podporila transformáciu na obchodnú spoločnosť, na tú obchodnú spoločnosť, o ktorých pán Paška hovoril, že sú proti záujmom občanov, že je to vplyv silných finančných skupín, tak teraz tomu už naozaj nerozumiem, to by som poprosil, keby mi niekto vysvetlil, prečo sú potom nominanti Smeru v predstavenstvách a v dozorných radách týchto akciových spoločností, keď s nimi, pán Paška, nesúhlasíte, keď s nimi nesúhlasí strana Smer. Pán Paška, ste proti akciovým spoločnostiam, proti zbavovaniu sa zodpovednosti štátu, ale v Košiciach podporíte transformáciu nemocníc na akciové spoločnosti, a dokonca v Prešove podporíte ich prechod do područia finančných skupín, aby som už použil takú rétoriku podobnú vašej. Tak o čo ide? Kto tu vlastne pôsobí v prospech finančných skupín? My, ktorí sa snažíme, aby sme v nemocniciach zabezpečili majoritu štátu, alebo vy, ktorí prostredníctvom  vašich poslancov v zastupiteľstve Prešovského samosprávneho kraja podporíte priamy ekonomický prenájom pre finančnú skupinu blízku, alebo priamo pre finančnú skupinu Penta. Kto tu teda vodu káže a víno pije, tak ako je to vlastne s pohľadom Smeru na ekonomický prenájom, lebo pán Fico včera hovoril o tom, že je prinajmenšom nevhodné, nemorálne a zaváňajúce klientelizmom, ak nemocnica, ktorá je pod vplyvom SDKÚ, ide do ekonomického prenájmu ľuďom blízkym SDKÚ. Čiastočne s tým súhlasím, ale ja sa pýtam teda pána Fica, ktorý tu nie, lebo on dosť často nechodí do parlamentu, a pána Pašku, či je morálne a vhodné, ak socialistická strana Smer hlasuje za ekonomický prenájom nemocníc v zriaďovateľskej pôsobnosti VÚC v prospech Penta Group, či to je teda vhodné a morálne. Či je morálne a vhodné, ak Smer bojuje proti akciovým spoločnostiam a podporí ich vznik, ktoré sú teda v zriaďovateľskej pôsobnosti Košického samosprávneho kraja a nominuje svojich členov a sympatizantov do orgánov týchto akciových spoločností. Pán poslanec, obávam sa, že vo svojom vystúpení ste zavádzali, lebo ináč rozprávate v opozičnej póze v Národnej rade Slovenskej republiky a ináč sa správate, ak ste pri moci. Obchodný prístup naozaj prevážil nad odborným v prešovskom a košickom samosprávnom kraji. Ďakujem pekne.